[{"text_idx": "#000000", "text": "Wedi\u2019i wreiddio mewn gwelliant proffesiynol a gwella ysgolion"}, {"text_idx": "#000002", "text": "Ein gweledigaeth ar gyfer dysgu proffesiynol yw sicrhau bod \u201cAmser a Lle\u201d wedi\u2019u hymwreiddio ym mywyd yr ysgol. Trwy gyfrwng proses ymholi gyson rydym yn defnyddio gwaith monitro a gwerthuso i lywio unrhyw newidiadau, twf a gwelliant. Rydym yn defnyddio ymarfer myfyriol, hyfforddi a mentora fel dull o roi ymreolaeth i bawb."}, {"text_idx": "#000003", "text": "Wrth gynllunio ein dysgu proffesiynol mewn ffordd strategol, rydym yn dechrau trwy ofyn pam, sut, a beth rydym am ei wneud er mwyn cefnogi gweledigaeth glir ar gyfer ein dulliau gweithredu i wella\u2019r ysgol a chynllunio\u2019r cwricwlwm. Rydym yn myfyrio ar ein gweledigaeth gyda\u2019n holl randdeiliaid yn rheolaidd ac yn defnyddio\u2019r broses hon i ganolbwyntio ar ein dibenion craidd."}, {"text_idx": "#000004", "text": "Mae ein cynnig dysgu proffesiynol yn unigryw i Ysgol Tregatwg, ac mae\u2019r prif flaenoriaethau\u2019n deillio o\u2019n Cynllun Datblygu Ysgol. Mae ein Cynllun Datblygu Ysgol yn cael ei greu yn ystod diwrnod adolygu ysgol gyfan, sy\u2019n digwydd ym mis Mawrth, fel bod modd creu cynllun newydd yn ystod tymor yr haf. Mae ein Cynllun Datblygu Ysgol yn cael ei greu o dan dri phennawd \u2013 Dull Gweithredu Tregatwg, Cynllunio Ein Cwricwlwm, Galluogedd Personol a Thwf Cymunedol. Hefyd, mae ein cynnig dysgu proffesiynol ar gyfer ein holl staff yn ymateb i\u2019r amgylchedd allanol a\u2019r sefyllfa bresennol. Er enghraifft, roedd yr egwyddorion ar gyfer creu cynllun cwricwlwm ysgol effeithiol yn berthnasol i\u2019r broses o greu a chynllunio ein darpariaeth dysgu o bell. Rydym yn defnyddio grymoedd diwylliannol allweddol i werthuso ein dysgu a chynllunio ein cwricwlwm, megis yr amgylchedd, iaith, disgwyliadau uchel, dysgu dilys, cysylltiadau ystyrlon, arferion ar gyfer dysgu, amser a lle ar gyfer archwilio, modelu meddwl a dysgu."}, {"text_idx": "#000005", "text": "Dyna\u2019n union yw ein taith cwricwlwm, taith gam wrth gam sydd wedi\u2019i chynllunio. Rydym wedi treulio\u2019r tair blynedd diwethaf yn dod i wybod a deall beth mae\u2019r pedwar diben yn ei olygu yn ein cyd-destun ni, gan ganolbwyntio ar bob un o\u2019r Meysydd Dysgu a Phrofiad (MDPh) ar waha\u0302n fel bod staff yn deall sut maen nhw\u2019n galluogi\u2019r pedwar diben, a pha addysgeg a dulliau gweithredu sy\u2019n berthnasol i\u2019r MDPh hwnnw. Un enghraifft o hyn yw staff yn cydweithio i greu llyfrau lloffion mawr er mwyn darparu enghreifftiau ymarferol o bob MDPh yn ystod pob cam cynnydd. Mae angen i ni fod ag agwedd hyblyg at newid sy\u2019n seiliedig ar beth sy\u2019n digwydd yn y byd, gan groesawu unrhyw gyfleoedd sy\u2019n codi ar yr amod eu bod yn cyd-fynd a\u0302\u2019n diben a\u2019n gweledigaeth graidd."}, {"text_idx": "#000006", "text": "Rydym bellach mewn sefyllfa i ddeall a threialu sut mae\u2019r pedwar diben a\u2019r MDPh yn gweithio gyda\u2019i gilydd, gan ganolbwyntio ar sut mae dysgu\u2019n trosglwyddo o un maes i faes arall. Rydym wedi treulio amser yn cydweithio a\u0302\u2019r Bartneriaeth Addysgu a Dysgu \u2013 gan ddefnyddio\u2019r berthynas rydym wedi\u2019i datblygu gyda\u2019r asiantaeth allanol hon. Rydym wedi ystyried egwyddorion cynnydd cyn mapio ein cynnig cwricwlwm ar lefel ysgol ar sail anghenion ein dysgwyr a\u2019u teuluoedd. Hefyd, rydym wedi canolbwyntio ar sut mae datblygiad plant yn gwella ein dealltwriaeth o gynnydd."}, {"text_idx": "#000008", "text": "Mae ymholi gweithredol wedi bod yn allweddol i\u2019r ysgol erioed, a thrwy ein gwaith ymchwil rydym wedi edrych ar fodelau rhyngwladol er mwyn ein galluogi i ddatblygu dysgu seiliedig ar ymholi fel dull addysgegol."}]